***REPUBLIKA HRVATSKA***

***INSTITUT RUÐER BOŠKOVIĆ***

***Javni znanstveni institut Republike Hrvatske***

PRAVILNIK O II. IZMJENAMA I DOPUNAMA PRAVILNIKA O DODATNIM UVJETIMA ZA IZBOR NA ZNANSTVENA RADNA MJESTA

Zagreb, prosinac 2021.

Na temelju članka 41. stavak 8. i članka 42. stavak 3. Zakona o znanstvenoj djelatnosti i visokom obrazovanju (“Narodne novine”, broj: 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17 i 96/18) te članka 23. stavak 2, točka 2., članka 45. i članka 49. Statuta Instituta Ruđer Bošković, Upravno vijeće Instituta Ruđer Bošković je na 27. sjednici održanoj 21. prosinca 2021. godine donijelo

**PRAVILNIK O II. IZMJENAMA I DOPUNAMA**

**PRAVILNIKA O DODATNIM UVJETIMA ZA IZBOR NA**

**ZNANSTVENA RADNA MJESTA**

**Članak 1.**

U Pravilniku o dodatnim uvjetima za izbor na znanstvena radna mjesta od 5. srpnja 2018. godine, koji je izmijenjen Pravilnikom o izmjenama i dopunama Pravilnika o dodatnim uvjetima za izbor na znanstvena radna mjesta od 6. listopada 2020. godine, u članku 2. stavku 1. posljednja točka: „**•** *Prethodno vođenje* *projekta odobrenog nakon provedene međunarodne evaluacije* podrazumijeva da je pristupnik bio voditelj ili ključni predlagač projekta koji je uspješno završen“ briše se.

**Članak 2.**

U članku 5. stavku 1., na kraju točke (F) briše se točka i iza točke (F) dodaje se nova točka koja glasi:

„(G) Vođenje znanstveno-istraživačkih projekata.“.

**Članak 3.**

U članku 9., stavku 1., točka 1. mijenja se i glasi:

„1.vođenjem projekta ili programa, uključujući i vođenje projekta tijekom dijela njegovog trajanja te projekta koji još nije završen u trenutku prijave pristupnika na natječaj i/ili vođenjem istraživanja u okviru međunarodne suradnje;“.

**Članak 4.**

Iza članka 11. dodaju se naslov i članak 11.a koji glase:

„(G) *Vođenje znanstveno-istraživačkih projekata*

Članak 11.a

(1) Vođenje znanstveno-istraživačkog projekta iz ovog članka Pravilnika podrazumijeva da je pristupnik bio voditelj znanstveno-istraživačkog projekta u trajanju od najmanje 18 mjeseci, odobrenog nakon provedenog međunarodnog vrednovanja (ili voditelj jasno prepoznatljivog podprojekta u okviru međunarodno vrednovanog znanstveno-istraživačkog projekta u trajanju od najmanje 18 mjeseci), da je projekt vodio tijekom čitavog vremena njegovog trajanja, da je razvio projektni plan, upravljao projektnim timom i proračunom projekta te da je taj projekt uspješno završen u trenutku prijave pristupnika na natječaj.

(2) Vođenjem znanstveno-istraživačkog projekta iz stavka 1. ovog članka smatra se i vođenje kompetitivnog znanstveno-istraživačko-razvojnog projekta financiranog iz europskih strukturnih i investicijskih fondova (ESIF) u trajanju od najmanje 18 mjeseci, ugovorene vrijednosti za Institut veće od 500.000,00 kuna, ako je pristupnik takav projekt vodio tijekom čitavog vremena njegovog trajanja, razvio projektni plan, upravljao projektnim timom i proračunom projekta te je taj projekt uspješno završen u trenutku prijave pristupnika na natječaj.“.

**Članak 5.**

U članku 16. stavak 4. mijenja se i glasi:

„(4) Za izbor na znanstveno radno mjesto višeg znanstvenog suradnika potrebno je da se pristupnik prethodno dokazao uspješnim vođenjem mlađih suradnika putem zajedničkog znanstvenog rada koji je rezultirao publikacijom ili vođenjem diplomskog rada i/ili magistarskog rada i/ili doktorata te da je vodio projekt u smislu članka 9., točke 1. ovog Pravilnika ili sudjelovao u međunarodnoj suradnji.“.

**Članak 6.**

U članku 17. stavak 4. mijenja se i glasi:

„(4) Za izbor na znanstveno radno mjesto znanstvenog savjetnika potrebno je da pristupnik ispunjava uvjet vođenja najmanje jednog znanstveno-istraživačkog projekta iz članka 11.a(G) ovoga Pravilnika ili da je matičnoj ustanovi pribavio prihod veći od 500.000,00 kuna putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 10.(E) ovoga Pravilnika te da je bio mentor ili sumentor najmanje jednog studenta koji je pod njegovim vodstvom stekao akademski stupanj doktora znanosti.“.

**Članak 7.**

U članku 18. stavak 4. mijenja se i glasi:

„(4) Za izbor na znanstveno radno mjesto znanstvenog savjetnika u trajnom zvanju potrebno je da pristupnik ispunjava uvjet vođenja najmanje dva znanstveno-istraživačka projekta iz članka 11.a(G) ovoga Pravilnika ili da je matičnoj ustanovi pribavio prihod veći od 1.000.000,00 kuna putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 10.(E) ovoga Pravilnika te da je bio mentor ili sumentor najmanje dvojici studenata koji su pod njegovim vodstvom stekli akademski stupanj doktora znanosti.“.

**Članak 8.**

1. Ovaj Pravilnik objavljuje se na oglasnoj ploči Instituta te stupa na snagu osmog dana od dana objave.
2. Osim što će se objaviti na oglasnoj ploči, ovaj Pravilnik učinit će se javno dostupnim objavom na internetskim stranicama Instituta Ruđer Bošković.

Broj: 010-4784/14-2018.

U Zagrebu, 21. prosinca 2021.

Predsjednik Upravnog vijeća:

prof. dr. sc. Boris Labar

Utvrđuje se da je Pravilnik o II. izmjenama i dopunama Pravilnika o dodatnim uvjetima za izbor na znanstvena radna mjesta objavljen na oglasnoj ploči dana 22. prosinca 2021. godine i stupa na snagu dana 30. prosinca 2021. godine.

Ravnatelj:

dr. sc. David Matthew Smith